C 452/10

JELENTÉS

a Bioalapú Iparágak Közös Vállalkozás 2017. évi pénzügyi évre vonatkozó éves beszámolójáról, a Közös Vállalkozás válaszával együtt

(2018/C 452/02)

TARTALOMJEGYZÉK

Bekezdés Oldal BEVEZETÉS 1–10. 11 A BBI Közös Vállalkozás megalapítása 1–2. 11 Kormányzás 3–5. 11 Célkitűzések 6. 11 Erőforrások 7–9. 11 A Bizottság értékelése 10. 12 VÉLEMÉNY 11–23. 12 Vélemény a beszámoló megbízhatóságáról 12. 12 Vélemény a beszámoló alapjául szolgáló bevételek jogszerűségéről és szabályszerűségéről 13. 12 Vélemény a beszámoló alapjául szolgáló kifizetések jogszerűségéről és szabályszerűségéről 14. 12 A vezetőség és az irányítással megbízott személyek felelőssége 15–17. 12 Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 18–23. 13 KÖLTSÉGVETÉSI ÉS PÉNZGAZDÁLKODÁS 24–30. 13 A 2017. évi költségvetés végrehajtása 24. 13 A többéves költségvetés végrehajtása a „Horizont 2020” keretében 25–30. 14 BELSŐ KONTROLL 31–35. 14 Belső kontrollrendszer 31–34. 14 2016. évi pályázati felhívások 35. 15 EGYÉB TÉMAKÖRÖK 36. 15 A hozzájárulások ágazati tagok általi megtöbbszörözése 36. 15 A BIZOTTSÁG ÉRTÉKELÉSÉVEL KAPCSOLATOS INFORMÁCIÓK 37–38. 15 A KÖZÖS VÁLLALKOZÁS VÁLASZA 17

BEVEZETÉS

A BBI Közös Vállalkozás megalapítása

1. A brüsszeli székhelyű Bioalapú Iparágak (BBI) Közös Vállalkozás 2014 májusában ( 1 ) jött létre tízéves időszakra, és 2015. október 26. óta működik önállóan.

2. A BBI Közös Vállalkozás a bioalapú iparágak ágazatában tevékenykedő köz-magán társulás. Alapító tagjai az Európai Unió (EU), amelyet a Bizottság képvisel, valamint a Bio-based Industries Consortium (BIC, a bioalapú iparágak konzorciuma) által képviselt ágazati partnerek.

Kormányzás

3. A BBI Közös Vállalkozás irányító szervei az irányító testület, az ügyvezető igazgató, a tudományos bizottság és az államok képviselőinek csoportja.

4. Az irányító testület az Unió nevében eljáró Bizottság öt képviselőjéből és a többi tag öt képviselőjéből áll, akik közül legalább az egyik kis- és középvállalkozásokat (kkv) képvisel. Az irányító testület viseli az átfogó felelősséget a Közös Vállalkozás stratégiai irányításáért és működéséért, és felügyeli tevékenységeinek végrehajtását. Az ügyvezető igazgató feladata a Közös Vállalkozás napi szintű irányítása.

5. A tudományos bizottság és az államok képviselőinek csoportja tanácsadói szerepet lát el. A tudományos bizottság a Közös Vállalkozás éves munkaterveiben előírt tudományos prioritásokkal kapcsolatban biztosít tanácsadást, az államok képviselőinek csoportja pedig véleményezi a stratégiát és a célok elérését.

Célkitűzések

6. A BBI Közös Vállalkozás célkitűzése egy, a bioalapú anyagok előállítására használható megújuló biológiai erőforrások rendelkezésre állását értékelő, európai kutatási és innovációs tevékenységekből álló program végrehajtása, valamint ennek alapján egy fenntartható bioalapú értéklánc létrehozásának támogatása. Ezeket a tevékenységeket a teljes bioalapú értéklánc összes szereplőjének együttműködésével kell végrehajtani, beleértve az elsődleges termelő és a feldolgozó iparágakat, a kereskedelmi láncokat, a kkv-ket, a kutatási és technológiai központokat és az egyetemeket.

Erőforrások

7. Az Európai Unió a BBI Közös Vállalkozás tevékenységeihez legfeljebb 975 millió euróval járul hozzá a „Horizont 2020” program költségvetéséből ( 2 ) . A Közös Vállalkozás ágazati tagjainak legalább 2 730 millió euro forrást kell biztosítaniuk a Közös Vállalkozás számára annak élettartama során ( 3 ) . Ebből az összegből az ágazati tagoknak legalább 182,5 millió euro pénzbeli hozzájárulást kell nyújtaniuk a Közös Vállalkozás operatív tevékenységeihez, és legalább 1 755 millió eurónyi költséget kell viselniük a BBI Közös Vállalkozás munkatervén kívüli kiegészítő tevékenységek végrehajtása kapcsán ( 4 )

8. A BBI Közös Vállalkozás igazgatási költségei nem haladhatják meg az 58,5 millió eurót; fedezetüket az Unió és az ágazati tagok között éves alapon, egyenlően megosztott pénzügyi hozzájárulások biztosítják ( 5 )

9. A BBI Közös Vállalkozás végleges költségvetése 2017-ben 91,6 millió euro volt (2016: 66 millió euro). A Közös Vállalkozás 2017. december 31-én 20 főt foglalkoztatott (2016: 20 fő) ( 6 )

A Bizottság értékelése

10. A Bizottság 2017 júniusában befejezte a Közös Vállalkozás tevékenységeinek időközi értékelését, amely nyomán a Közös Vállalkozás cselekvési tervet készített az értékelésben megfogalmazott ajánlások végrehajtására. Ebből az alkalomból külön szakaszban foglalkozunk a Közös Vállalkozás által az időközi értékelés kapcsán kidolgozott cselekvési tervvel, ezt azonban kizárólag tájékoztató jelleggel tesszük: elemzésünk nem képezi ellenőri véleményünk, illetve észrevételeink részét.

VÉLEMÉNY 11. A Számvevőszék a következőket ellenőrizte: a) a Közös Vállalkozás beszámolója, amely a 2017. december 31-ével záruló pénzügyi évre vonatkozó pénzügyi kimutatásokból (7) és a költségvetés végrehajtásáról szóló jelentésekből (8) áll; b) a beszámoló alapjául szolgáló tranzakciók jogszerűsége és szabályszerűsége, az Európai Unió működéséről szóló szerződés (EUMSZ) 287. cikke értelmében. Vélemény a beszámoló megbízhatóságáról 12. Véleményünk szerint a Közös Vállalkozás 2017. december 31-ével záruló évre vonatkozó beszámolója minden lényeges szempontból híven, pénzügyi szabályzatának, valamint a Bizottság számvitelért felelős tisztviselője által elfogadott számviteli szabályoknak megfelelően tükrözi a Közös Vállalkozás 2017. december 31-i pénzügyi helyzetét, a tárgyévi gazdasági események eredményét, a pénzforgalmat és a nettó eszközállomány változásait. Ezek a szabályok a közszféra nemzetközileg elfogadott számviteli standardjain alapulnak. Vélemény a beszámoló alapjául szolgáló bevételek jogszerűségéről és szabályszerűségéről 13. Véleményünk szerint a 2017. december 31-ével záruló évre vonatkozó beszámoló alapjául szolgáló bevételek minden lényeges szempontból jogszerűek és szabályszerűek. Vélemény a beszámoló alapjául szolgáló kifizetések jogszerűségéről és szabályszerűségéről 14. Véleményünk szerint a 2017. december 31-ével záruló évre vonatkozó beszámoló alapjául szolgáló kifizetések minden lényeges szempontból jogszerűek és szabályszerűek. A vezetőség és az irányítással megbízott személyek felelőssége 15. Az EUMSZ 310–325. cikke és a Közös Vállalkozás pénzügyi szabályzata értelmében a vezetőség felel a beszámolónak – a közszféra nemzetközileg elfogadott számviteli standardjainak megfelelően történő – elkészítéséért és bemutatásáért, valamint a beszámoló alapjául szolgáló tranzakciók jogszerűségéért és szabályszerűségéért. Ez a felelősség magában foglalja az – akár csalásból, akár tévedésből eredő lényeges hibáktól mentes – pénzügyi kimutatások elkészítését és bemutatását lehetővé tévő belső kontrollrendszer kialakítását, megvalósítását és fenntartását. A vezetőség felelős továbbá annak biztosításáért, hogy a pénzügyi kimutatásokban szereplő tevékenységek, pénzügyi műveletek és információk megfeleljenek az őket szabályozó hatóságok előírásainak. A beszámoló alapjául szolgáló tranzakciók jogszerűségéért és szabályszerűségéért a végső felelősséget a Közös Vállalkozás vezetősége viseli. 16. A beszámoló elkészítésekor a vezetőség felelőssége annak felmérése, hogy a Közös Vállalkozás képes-e tevékenységének folytatására, adott esetben a tevékenység folytatását érintő ügyek közzététele, valamint az, hogy a beszámolót a tevékenység folytatásának feltételezésével készítse el. 17. A szervezet pénzügyi beszámolási folyamatának felügyelete az irányítással megbízott személyek felelőssége. Az ellenőrnek a beszámoló és a beszámoló alapjául szolgáló tranzakciók vizsgálatával kapcsolatos felelőssége 18. Célunk, hogy észszerű bizonyosságot szerezzünk arról, hogy a Közös Vállalkozás éves beszámolója nem tartalmaz lényeges hibákat, és hogy az alapjául szolgáló tranzakciók jogszerűek és szabályszerűek, valamint hogy ellenőrzésünk alapján megbízhatósági nyilatkozatot nyújtsunk be az Európai Parlamentnek és a Tanácsnak, illetve a zárszámadásért felelős más hatóságoknak a beszámoló megbízhatóságára, valamint az annak alapjául szolgáló tranzakciók jogszerűségére és szabályszerűségére vonatkozóan. Az észszerű bizonyosság a bizonyosság magas szintjének felel meg ugyan, de nem garancia arra, hogy az ellenőrzés kiszűri az esetlegesen fennálló lényeges hibát vagy lényeges meg nem felelést. Ezek eredhetnek csalásból vagy tévedésből, és akkor tekintendők lényegesnek, ha észszerűen feltételezhető, hogy külön-külön vagy együttesen befolyásolják a felhasználók e beszámolók alapján hozott gazdasági döntéseit. 19. Az ellenőrzés olyan eljárások elvégzését jelenti, amelyek révén ellenőrzési bizonyíték nyerhető a beszámolóban szereplő összegekről és információkról, valamint a beszámoló alapjául szolgáló tranzakciók jogszerűségéről és szabályszerűségéről. Az eljárások kiválasztása az ellenőr szakmai megítélésén alapul, amely magában foglal egy kockázatelemzést is arról, hogy milyen valószínűséggel fordulhat elő – akár csalás, akár tévedés okozta – lényeges hiba a beszámolóban, illetve az Unió jogszabályi keretének való lényeges meg nem felelés a beszámoló alapjául szolgáló tranzakciókban. Az említett kockázatértékeléskor az ellenőr figyelembe veszi a beszámoló elkészítése és valós bemutatása, valamint a beszámoló alapjául szolgáló tranzakciók jogszerűsége és szabályszerűsége szempontjából releváns belső kontrollokat. Ezt a körülményeknek megfelelő ellenőrzési eljárások megtervezése, nem pedig a belső kontroll eredményességével kapcsolatos vélemény kialakítása céljából teszi. Az ellenőrzés felméri továbbá, hogy az alkalmazott számviteli politikák megfelelőek-e, illetve a vezetőség számviteli becslései észszerűek-e, valamint értékelést ad a beszámoló általános bemutatásáról is. 20. A bevételt illetően ellenőrizzük a Bizottságtól kapott támogatást, valamint értékeljük a Közös Vállalkozásnak a díjak és más jövedelmek beszedésére szolgáló eljárásait. 21. A kiadások tekintetében akkor vizsgáljuk meg a kifizetéseket, miután a kiadás felmerült, azt lekönyvelték és elfogadták. Ez a vizsgálat minden kifizetési kategóriára kiterjed (az eszközök beszerzését szolgáló kifizetésekre is), és az előlegfizetésektől eltekintve azon a ponton történik, ahol a kifizetést teljesítik. 22. E jelentés és vélemények elkészítése során az Unió költségvetési rendelete ( 9 ) 208. cikkének (4) bekezdésében előírtak szerint figyelembe vettük a független külső ellenőr által a Közös Vállalkozás beszámolójára nézve végzett ellenőrzési tevékenységet.

23. A Számvevőszék véleménye független az alábbi megjegyzésektől.

KÖLTSÉGVETÉSI ÉS PÉNZGAZDÁLKODÁS

A 2017. évi költségvetés végrehajtása

24. A 2017. évi végleges költségvetés 92,9 millió euro összegű kötelezettségvállalási előirányzatot és 91,6 millió euro összegű kifizetési előirányzatot tartalmazott. A kötelezettségvállalási előirányzatok felhasználási aránya 97 %, a kifizetési előirányzatoké 95 % volt. A Közös Vállalkozás által teljesített kifizetések többsége a 2016. évi pályázati felhívások nyomán kötött támogatási szerződésekkel kapcsolatos előfinanszírozási kifizetés volt.

A többéves költségvetés végrehajtása a „Horizont 2020” keretében

25. Az uniós pénzbeli hozzájárulásból a BBI Közös Vállalkozás számára annak teljes élettartama során előirányzott legfeljebb 975 millió euróból az Unió 2017 végéig összesen 150,7 millió euro pénzbeli hozzájárulást teljesített.

26. Az ágazati tagok számára nincsen előírva minimális összegű természetbeni támogatás a BBI Közös Vállalkozás tevékenységeihez. 2017 végéig az ágazati tagok 26 millió euro összegű természetbeni hozzájárulásról számoltak be az operatív tevékenységek céljára, amiből a BBI ügyvezető igazgatója még semennyit nem validált. Az irányító testület ezenfelül 5,8 millió euro, az ágazati tagok által az igazgatási költségekhez nyújtott pénzbeli hozzájárulást validált.

27. Az ágazati tagok által a Közös Vállalkozás operatív költségeire annak teljes élettartama során befizetendő minimum 182,5 millió euro összegű hozzájárulásból 2017 végéig csak 0,8 millió euro került befizetésre. Ezért a Bizottság (DG RTD) a Közös Vállalkozásnak fizetendő pénzbeli hozzájárulásából 50 millió eurót felfüggesztett. Bár a Bizottság 2017 februárjában kezdeményezte a BBI alapító rendeletének ( 10 ) módosítását, hogy az projektszinten is lehetővé tegye az ágazati tagoknak a pénzbeli hozzájárulások nyújtását, jelentős annak a kockázata, hogy az ágazati tagok a BBI program végéig nem érik el az operatív tevékenységekhez szükséges pénzbeli hozzájárulás minimális összegét.

28. Az ágazati tagok által a Közös Vállalkozás munkaprogramján kívüli kiegészítő tevékenységekre biztosítandó minimum 1 755 millió euro összegű hozzájárulásból 2017 végéig 663,6 millió euro (39 %) befizetését jelentették be és igazolták. Mivel azonban a tagok kiegészítő tevékenységekhez való természetbeni hozzájárulását nincs jogunk ellenőrizni, ezért nem áll módunkban véleményt nyújtani ezek jellegéről, minőségéről, illetve mennyiségéről.

29. Így 2017 végére az ágazati tagoktól származó hozzájárulások teljes összege 670,2 millió euro (ebből közel 100 % a kiegészítő tevékenységekhez való hozzájárulás), az Unió pénzbeli hozzájárulása pedig 150,7 millió euro volt (lásd még: 36. bekezdés).

30. A Közös Vállalkozás számára előirányzott legfeljebb 1 186,75 millió eurós operatív és igazgatási költségvetésből ( 11 ) a Közös Vállalkozás 2017 végéig 509,8 millió euróra vállalt kötelezettséget és 172,2 millió euro összegű kifizetést teljesített.

BELSŐ KONTROLL

Belső kontrollrendszer

31. A Közös Vállalkozás megbízható pénzügyi és operatív dokumentációs áttekintésen alapuló előzetes kontrolleljárásokat vezetett be. A 2017 végi helyzet azt mutatta, hogy a legfontosabb belsőkontroll-standardokat összességében végrehajtották, és csak néhány standard – az ICS 8 (Folyamatok és eljárások), az ICS 10 (Üzletmenet-folytonosság) és az ICS 11 (Dokumentumkezelés) – teljeskörű végrehajtása maradt 2018-ra.

32. A „Horizont 2020” projektek kifizetési kérelmeinek utólagos ellenőrzése a Bizottság Közös Ellenőrzési Szolgálatának (CAS) a feladata. 2017-ben a Közös Vállalkozás – a DG RTD Közös Ellenőrzési Szolgálatával (CAS) közösen – első alkalommal megkezdte egy, a „Horizont 2020” program időközi kifizetési kérelmeiből álló véletlenszerű minta utólagos ellenőrzését, amelynek eredményeit a Közös Vállalkozás 2018. évi éves tevékenységi jelentése tartalmazza majd.

33. A Közös Vállalkozás belső kontrollrendszerének értékelése, valamint a bevételek, kifizetések, támogatási és beszerzési műveletek tételes tesztelése során kapott ellenőrzési eredmények alapján észszerű bizonyosságot nyertünk arra nézve, hogy a Közös Vállalkozás esetében az átfogó fennmaradó hibaarány nem éri el a lényegességi küszöbértéket.

34. 2017 végéig a Bizottság közös „Horizont 2020” támogatáskezelési és monitoringeszközein nem készültek el a Közös Vállalkozás természetbeni hozzájárulásainak feldolgozásához szükséges egyedi fejlesztések.

2016. évi pályázati felhívások

35. A 2016. évi támogatási pályázati felhívások nyomán benyújtott pályázatok viszonylag kis részét fedték le a kutatási és innovációs intézkedések (RIA) által érintett témaköröknek. Az összesen 50 millió eurós költségvetésű kutatási és innovációtámogatási intézkedések (RIA) 12 tematikus területet tartalmaztak, amelyek mindegyikét úgy tervezték meg, hogy célzottan az értéklánc-bemutatási és -megvalósítási tevékenységekből eredő sajátos kihívásokra irányuljanak. Valamennyi támogatható pályázatot a Horizont 2020 értékelési kritériumai szerint értékelték, majd azokat a közös költségvetési sor korlátain belül rangsorolták társfinanszírozásra. A támogatási költségvetés legnagyobb részét azonban a hat finanszírozásban részesülő téma közül mindössze három kapta meg, és hat RIA-területnek a Közös Vállalkozás egyáltalán nem tudott finanszírozást biztosítani, bár közülük négy esetében beérkeztek társfinanszírozásra jogosult pályázatok. A legfontosabb tematikus területek optimális lefedése érdekében a Közös Vállalkozásnak mérlegelnie kellene a területenként támogatható pályázatok számának korlátozását, és e célból meg kellene fontolnia egy területenkénti indikatív költségvetés feltüntetését a pályázati felhívásban.

EGYÉB TÉMAKÖRÖK

A hozzájárulások ágazati tagok általi megtöbbszörözése

36. A Közös Vállalkozás egyik fő célkitűzése, hogy tevékenységi területén az ágazati tagoktól származó hozzájárulások révén megtöbbszörözze az uniós hozzájárulásokat ( 12 ) . A minimális tőkeáttételi hatást mind az operatív, mind az igazgatási tevékenységek esetében 2,8-ben határozták meg ( 13 ) . A BBI alapító rendelete azonban nem kötelezi az ágazati tagokat arra, hogy bizonyos minimális összegű természetbeni támogatást nyújtsanak a Közös Vállalkozás operatív tevékenységeihez ( 14 ) . Ennélfogva az operatív tevékenységekhez való természetbeni hozzájárulások minimális tőkeáttételi hatását nem lehet megállapítani. Mivel a kiegészítő tevékenységekhez való természetbeni hozzájárulásokat nincs jogunk ellenőrizni, nem áll módunkban véleményt nyújtani ezek jellegéről, minőségéről, illetve valódiságáról ( 15 )

A BIZOTTSÁG ÉRTÉKELÉSÉVEL KAPCSOLATOS INFORMÁCIÓK

37. A Bizottságnak a BBI Közös Vállalkozás tevékenységeire irányuló időközi értékelése ( 16 ) a 2014–2016-os időszakra vonatkozott, és azt a Bizottság a BBI Közös Vállalkozásról szóló tanácsi rendelet ( 17 ) értelmében független szakértők bevonásával végezte el. Az értékelés a Közös Vállalkozás teljesítményére (relevancia, hatékonyság, eredményesség, koherencia és uniós hozzáadott érték), illetve nyitottságára és átláthatóságára irányult. Az értékelések eredményét a 2017 októberében az Európai Parlamentnek és a Tanácsnak megküldött bizottsági jelentés ( 18 ) is figyelembe vette.

38. Az értékelők ajánlásaira ( 19 ) reagálva a Közös Vállalkozás cselekvési tervet készített, amelyet a BBI Közös Vállalkozás irányító testülete 2018 márciusában hagyott jóvá ( 20 ) . Noha nagy vonalakban elfogadta az ajánlásokat, a Közös Vállalkozás már megkezdte néhány, az időközi értékelésben felvetett főbb problémák orvoslására irányuló fellépés ( 21 ) végrehajtását. A cselekvési terv szerint az ajánlások nyomán teendő intézkedések többségének végrehajtására 2018-ban és 2019-ben fog sor kerülni.

A jelentést 2018. október 2-i luxembourgi ülésén fogadta el a Neven MATES számvevőszéki tag elnökölte IV. Kamara. a Számvevőszék nevében Klaus-Heiner LEHNE elnök

(1) A Tanács 2014. május 6-i 560/2014/EU rendelete a Bioalapú Iparágak Közös Vállalkozás létrehozásáról (HL L 169., 2014.6.7., 130. o.).

(2) Az 560/2014/EU rendelet 3. cikkének (1) bekezdése.

(3) Az 560/2014/EU rendelet 4. cikkének (1) bekezdése.

(4) Az 560/2014/EU rendelet 4. cikke (2) bekezdésének b) pontja értelmében a kiegészítő tevékenységek a Közös Vállalkozás munkatervén és költségvetésén kívül eső, de a BBI-kezdeményezés céljainak elérését elősegítő tevékenységekhez való természetbeni hozzájárulások. Ugyanezen rendelet 4. cikkének (4) bekezdése szerint a kiegészítő tevékenységekkel összefüggő költségeket független külső könyvvizsgálónak kell hitelesítenie, és azokat sem a Közös Vállalkozás, sem a Számvevőszék, sem más uniós szerv nem ellenőrzi.

(5) A BBI Közös Vállalkozás alapokmánya (az 560/2014/EU rendelet I. melléklete) 12. cikkének (2) bekezdése.

(6) A BBI Közös Vállalkozásról és tevékenységeiről további információk találhatók a weboldalán: https://www.bbi-europe.eu.

(7) A pénzügyi kimutatások a következőkből állnak: mérleg, eredménykimutatás, pénzforgalmi kimutatás, a nettó eszközállomány változásainak kimutatása, valamint a számviteli politika meghatározó alapelveinek összefoglalása és további magyarázatok.

(8) A költségvetés végrehajtásáról szóló jelentések a költségvetési műveleteket összesítő jelentésekből és azok magyarázataiból állnak.

(9) Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

(10) A Tanács (EU) 2018/121 rendelete (2018. január 23.) a Bioalapú Iparágak Közös Vállalkozás létrehozásáról szóló 560/2014/EU rendelet módosításáról (HL L 22., 2018.1.26., 1. o.).

(11) Ez az összeg a Közös Vállalkozás operatív és igazgatási költségeihez fizetendő uniós pénzbeli hozzájárulás maximális összegét (975 millió euro), valamint az ágazati tagok által a Közös Vállalkozás igazgatási és operatív költségeire (29,25 millió euro, illetve 182,5 millió euro) befizetendő pénzbeli hozzájárulást fogalja magában. Az összeg nem tartalmazza az ágazati tagok által a Közös Vállalkozás projektszintű operatív költségeihez fizetendő pénzbeli hozzájárulást.

(12) Az 560/2014/EU rendelet (3) preambulumbekezdése annyit szögez le, hogy az ilyen partnerségeknek valamennyi partner kiegyensúlyozott hozzájárulásán kell alapulniuk.

(13) Az ágazati tagok által a Közös Vállalkozás operatív tevékenységeihez nyújtott minimális hozzájárulás (2 730 millió euro) és a Közös Vállalkozásnak biztosított maximális uniós pénzbeli hozzájárulás (975 millió euro) hányadosa.

(14) Az 560/2014/EU rendelet 4. cikkének (1) és (2) bekezdése értelmében az ágazati és kutatási tagoknak legalább összesen 2 730 millió euro hozzájárulást kell fizetniük a Közös Vállalkozás élettartama során, amelyből legalább 1 755 millió eurónak a Közös Vállalkozás munkatervében nem szereplő kiegészítő tevékenységek végrehajtásával kapcsolatban felmerült költséget kell fedeznie. Ezenfelül a Közös Vállalkozás ugyanezen rendelethez csatolt alapokmánya 12. cikkének (4) bekezdése értelmében az ágazati tagok a teljes összegen belül legalább 182,5 millió euro összegű pénzbeli hozzájárulást kötelesek fizetni a Közös Vállalkozás operatív költségeihez.

(15) Az 560/2014/EU rendelet 4. cikkének (4) bekezdése alapján a kiegészítő tevékenységek költségeit a Közös Vállalkozás által kijelölt független külső könyvvizsgálónak kell igazolnia. Az ilyen tevékenységek kapcsán felmerült költségeket sem a Közös Vállalkozás, sem más uniós szerv nem ellenőrzi.

(16) Interim evaluation of the BBI Joint Undertaking (2014–2016) operating under Horizon 2020 (A „Horizont 2020” program keretében működő BBI Közös Vállalkozás időközi értékelése (2014–2016)). https://ec.europa.eu/research/evaluations/pdf/bbi.pdf.

(17) Az 560/2014/EU rendelet 11. cikke.

(18) A Bizottság szolgálatainak munkadokumentuma: Interim Evaluation of the Joint Undertakings operating under Horizon 2020 (A „Horizont 2020” program keretében működő közös vállalkozások időközi értékelése) (SWD(2017) 339 final).

(19) Az időközi értékelés a következő konkrét ajánlásokat tette: az EU-13 tagállamok részvételének fokozása, az oktatási és kutatási intézmények részvételének növelése, az összes biogazdasággal foglalkozó uniós kezdeményezés közötti koordináció javítása, a szélesebb körű és tartós hasznot hozni képes területekbe való beruházás, a magánszektor kötelezettségvállalásának fokozása és intenzívebbé tétele, a BBI Közös Vállalkozásnak eddig biztosított tényleges köz- és magán-hozzájárulásokat átfogóan ismertető jelentések készítése, az elért haladásnak a tervezett és megvalósított BBI-specifikus fő teljesítménymutatók közötti éves szintű összehasonlítás révén történő nyomon követése, valamint a bioalapú kezdeményezések koordinációjának további előmozdítása több úgynevezett koordinációs és támogatási intézkedés (CSA-projekt) ösztönzése révén.

(20) A cselekvési tervet a bioalapú iparágak konzorciumával (Bio-based Industries Consortium, BIC) és az Európai Bizottsággal szoros együttműködésben dolgozták ki.

(21) A Közös Vállalkozás által a cselekvési terv szerint végrehajtandó konkrét fellépések a következők: új értékláncok előmozdítása új szereplők bevonásával, a nemzeti és regionális biogazdasági stratégiák továbbfejlesztésének ösztönzése az uniós tagállamokban, a projekteredmények nyomon követése és elemzése azok jövőbeni projektekben való felhasználásának elősegítése érdekében, az ágazat pénzbeli és természetbeni hozzájárulásainak lehető legnagyobb mértékű megnövelése és annak biztosítása, hogy az éves tevékenységi jelentés részletesen bemutassa a magánszektor által az operatív és kiegészítő tevékenységekhez nyújtott természetbeni hozzájárulásokkal kapcsolatos beszámolásnak és azok validálásának eredményességét, valamint koordinálás az Európai Bizottsággal az uniós programok közötti komplementaritások kihasználása és átfedések elkerülése érdekében.